ഒരു ലക്ഷം അരിമണികള് കൊണ്ട് പ്രധാനമന്ത്രിക്ക് ഒന്പതാം ക്ലാസുകാരന്റെ പിറന്നാള് സമ്മാനം വടക്കഞ്ചേരി : ഒരു ലക്ഷം അരിമണികള് കൊണ്ട് പ്രധാനമന്ത്രിക്ക് ഒന്പതാം ക്ലാസുകാരന്റെ പിറന്നാള് സമ്മാനം. പന്തലാംപാടം മേരി മാതാഹയര് സെക്കന്ഡറി സ്കൂളിലെ ഒന്പതാം ക്ലാസ് വിദ്യാര്ത്ഥി അമിത് കൃഷ്ണയാണ് റേഷനരി കൊണ്ട് ഇന്ന് പിറന്നാള് ആഘോഷിക്കുന്ന പ്രധാനമന്ത്രി നരേന്ദ്രമോദിയുടെ പടം രൂപപ്പെടുത്തി ശ്രദ്ധേയനായത്. ഒരു കിലോ അരി ഇതിന് വേണ്ടി വന്നു. ഏറെ മണിക്കൂറുകള് സമയമെടുത്താണ് പടം തയാറാക്കിയതെന്ന് അമിത് കൃഷ്ണ പറഞ്ഞു. ഓരോ മണിയും എടുത്ത് അത് ഒട്ടിച്ചാണ് ചിത്ര പൂര്ത്തികരണം. എപ്പോഴെങ്കിലും അവസരം കിട്ടുന്പോള് പ്രധാനമന്ത്രിക്ക് നല്കാന് അപൂര്വ്വമായ ഈ ചിത്രം സൂക്ഷിച്ചു വെക്കും. ചിത്രകലാധ്യാപകരായ വടക്കഞ്ചേരി ടൗണിനടുത്ത് കമ്മാന്തറ ഗോപാല്ജിയുടെയും എന്.കെ.ശ്രീദേവിയുടെയും മകനാണ് ഈ മിടുക്കന്. മൂന്നര വയസു മുതല് ചിത്രകലാരംഗത്തെ നിറസാന്നിധ്യമാണ് അമിത് കൃഷ്ണ. ചെറുപ്പം മുതല് വരകളും വര്ണ്ണങ്ങളും കണ്ട് വളര്ന്ന അമിത് കൃഷ്ണ ഇതിനോടകം നിരവധി അംഗീകാരങ്ങളും ബഹുമതികളും കലാരംഗത്തു നിന്നും നേടിയിട്ടുണ്ട്. ചിത്രകലയില് വേറിട്ട ശൈലി ഇഷ്ടപ്പെടുന്ന അമിത് നിരവധി പെയിന്റിംഗ് എക്സിബിഷനുകളിലെ സ്ഥിരം പങ്കാളിയാണ്. പെയിന്റിംഗ് സ്ട്രീറ്റ് ഷോകളും നടത്തിയിട്ടുണ്ട്. അരിമണികള് ഉപയോഗിച്ച് ചിത്രങ്ങള് വരയ്ക്കുന്ന പുതിയ ശൈലിയില് ഒരു വര്ഷമായി സ്വയം പരിശീലനം നേടി വരികയായിരുന്നു. ഇതിനോടകം ചിത്രരചനയിലും പെയിന്റിംഗിലും നാഷണല് ലെവല് മത്സരങ്ങളില് രണ്ടും മൂന്നും സ്ഥാനങ്ങള് നേടിയിട്ടുണ്ട്. ഫിംഗര് പെയിന്റിംഗ, പെന്സില് ഷെഡിങ്, ഓയില് പെയിന്റിംഗ്, ഡിജിറ്റല് പെയിന്റിംഗ് എന്നിവ ചെയ്യാറുണ്ടെന്ന് അച്ഛന് ഗോപാല്ജി പറഞ്ഞു. അരിമണികള് ഉപയോഗിച്ച് എ.ആര് റഹ്മാന്, ബ്രൂസിലി, മോഹന്ലാല്, മുഖ്യമന്ത്രി പിണറായി വിജയന്, അബ്ദുല്കലാം എന്നിവരുടെ ഫോട്ടോകള് ചെയ്തിട്ടുണ്ടെങ്കിലും ഇത്ര വലിയ ചിത്രം ആദ്യമായിട്ടാണ്. നാല് അടി നീളവും മൂന്നടി വീതിയും ആണ് മോദി ചിത്രത്തിന്റെ വലുപ്പം.